आए दिन हिंदी फिल्मों के जरिए हम किसी न किसी देश की यात्रा करते हैं। अमेरिका और इंग्लैंड के शहर और ऐतिहासिक स्थापत्य की झलक हम वर्षो से फिल्मों में देखते आ रहे हैं। एक दौर ऐसा आया था, जब किसी न किसी बहाने मुख्य किरदार यानी नायक-नायिका विदेश पहुंच जाते थे और फिर हिंदी के गरीब दर्शक अपने गांव-कस्बे और शहरों के सिनेमाघरों में उन विदेशी शहरों को देखकर खुश होते थे। एक टिकट में दो फायदे हो जाते थे, यानी मनोरंजन के साथ पर्यटन भी होता था। गौर करें, तो उस दौर में विदेशी लोकेशनों को फिल्मकार कहानी में अच्छी तरह पिरोकर पेश करते थे। फिर एक दौर ऐसा आया कि कहानी देश में चलती रहती थी और गाने आते ही नायक-नायिका विदेशी लोकेशनों में पहुंच जाते थे। यश चोपड़ा की फिल्मों में सुंदर और रोमांटिक तरीके से स्विट्जरलैंड की वादियां दिखती रहीं। उसके बाद करण जौहर जैसे निर्देशक अपनी फिल्म को लेकर विदेश चले गए। कभी खुशी कभी गम में उन्होंने जो विदेश प्रवास किया, वह अभी तक समाप्त नहीं हुआ है। उनके बैनर की फिल्में अभी तक भारत नहीं लौटी हैं। उनकी अगली फिल्म माई नेम इज खान भी अमेरिका में शूट हुई है। पिछले दिनों अक्षय कुमार से एक इंटरव्यू करने के सिलसिले में इटली जाना हुआ। इटली के नेपल्स (नैपोली) शहर से लगभग 300 किलोमीटर की दूरी पर फियागो कस्बा है। हरी-भरी पहाड़ी और नीले लहराते समुद्र का अद्भुत मिलन है यहां। समुद्र की लहरें पहाड़ी से टकराती हैं और मधुर धुन पैदा करती हैं। फियागो के समुद्रतट की खूबी यही है कि यहां समुद्र के किनारे रेत नहीं है। गोल, चौकोर और विभिन्न आकारों के चिकने-खुरदुरे पत्थरों से अटे पड़े समुद्रतट पर नंगे पांव चलने में कठिनाई होती है, लेकिन एक बार समुद्र में घुस गए, तो फिर निकलने का मन नहीं करता। समुद्र की फेनिल लहरें अपने आगोश में ले लेती हैं और पानी इतना साफ कि आप पांच-दस फीट गहरे उतरने पर भी समुद्रतल देख लें। अपने देश में ऐसा समुद्रतट दुर्लभ है। बहरहाल, इसी कस्बे के पुग्नोच्युसो रिसोर्ट में अक्षय कुमार ठहरे थे। वे साजिद नाडियाडवाला की फिल्म हाउसफुल की शूटिंग के लिए गए थे। इस फिल्म के निर्देशक साजिद खान हैं।